ISLAMABAD. Pakistanská moslimská liga (PML-N) expremiéra Naváza Šarífa smeruje po sobotňajších historických parlamentných voľbách k jasnému víťazstvu, informovala v nedeľu agentúra DPA s odvolaním sa na miestne médiá.
Súkromná televízna stanica Geo News pripísala Šarífovej strane víťazstvo v 126 z 268 volebných obvodov, čím by PML-N len tesne minula absolútnu väčšinu v pakistanskom parlamente. Stanica Dunya News uviedla, že Šarífova strana už získala 80 mandátov.
Podľa predbežných výsledkov sa Pakistanské hnutie za spravodlivosť (PTI) bývalej kriketovej legendy Imrana Chána umiestnila na druhom mieste ďaleko za Šarífovou stranou. PTI podľa televíznej stanice Geo News vedie zatiaľ v 35 volebných obvodoch.
Doterajšia vládna Pakistanská ľudová strana (PPP) skončila len na treťom mieste s vedením v 32 volebných obvodoch, informuje DPA.
Pakistanský expremiér Šaríf sa za víťaza volieb vyhlásil už v sobotu a vyslovil nádej, že získa absolútnu väčšinu a nebude sa musieť spoliehať na podporu koaličných partnerov.
Volebná účasť bola podľa predstaviteľov volebnej komisie jedna z najvyšších v histórii a predstavovala 60 percent z 86 miliónov oprávnených voličov.
Predvolebnú kampaň sprevádzalo násilie a obvinenia z podvodov. Podľa ústrednej volebnej komisie by voličská účasť mohla presiahnuť 60 percent.
Tohtoročné parlamentné voľby sú prvým odovzdaním moci medzi civilnými vládami v krajine, a to aj napriek predchádzajúcim útokom militantov, ktoré si vyžiadali 18 obetí na životoch a 70 zranených.
O bezpečnosť 86 voličov sa vo volebných miestnostiach po celej krajine staralo 600.000 ochrankárov, vrátane tisícov vojakov.